Roy Khan

Roy Sætre Khantatat (født 1970) – kjent under artistnavnet «Roy Khan» eller bare «Khan» – er en norsk vokalist innen progressiv metal og symfonisk power metal. Han er også kreditert som med-låtskriver og medprodusent for Conception og Kamelot. 

Han er kjent for sin kraftfulle og følelsesladde stemme og teatralske scenepersonlighet. 

 Biografi og musikalsk karriere 
Roy Sætre Khantatat er født og oppvokst i Sørskogbygda, Elverum, med norsk mor og thailandsk far. I videregående forkortet han ned etternavnet til Khan for enkelhetens skyld; det ble kallenavnet hans og senere også artistnavnet. 

Khan spilte klarinett i skolekorps og musikkskole fra han var ni år, og tok også pianoundervisning fra 12-årsalderen. Etter videregående søkte han seg inn på Toneheim Folkehøgskole med piano som hovedinstrument, men på grunn av sterk konkurranse ble han oppfordret av skolen til å forsøke med et annet instrument eller vokal, og valgte da vokal. I tillegg til sangundervisningen ved Toneheim anbefalte skolen ham videre for privattimer hos operadiva og musikkprofessor Aase Nordmo Løvberg, med inntak ved Statens operahøgskole som målsetning.  

Som rockesanger ble han oppdaget i dusjen etter en gymtime, da han sang Heart's «Alone» og en imponert skolekamerat utfordret ham til å bli med i brorens band. Etter en kort tid i lokale band kom han i kontakt med Raufossbandet Conception og måtte velge mellom opera eller metal, da Nordmo Løvberg mente at de to ikke lot seg kombinere. Han hadde da hatt undervisning hos henne i nesten to år. 
 Conception 1991–1997, 2005 
Khans profesjonelle karriere startet som vokalist i det norske progressiv metal-bandet Conception fra 1991. Ved siden av vokalen bidro han som låtskriver sammen med Tore Østby fra og med albumet Parallel Minds (1993). Bandet gjorde internasjonal karriere og turnerte i Europa og Japan.

I 1997 ble Conception lagt på is, men bandmedlemmene – der flere fortsatte som musikere i andre band – beholdt kontakten. I 2005 hadde de en kort gjenforening i anledning en festival som markerte Scream Magazines 15-årsjubileum og utgivelse nummer 100, og ble i den sammenheng også invitert til American Prog Metal Festival samme år.

 Kamelot 1997–2010 
Etter at Mark Vanderbilt forlot Florida-bandet Kamelot i 1997 ble Khan hans erstatter – etter sigende å ha klart en «test» som gikk ut på å bli med bandet på fallskjermhopping.Khan: (Laughs) Yeah, I mean obviously that was a PR gimmick. But we did skydive in Florida. It was a pretty scary experience, and actually it was only me and Tom and the keyboard player that ended up doing it.Kamelots Thomas Youngblood hadde fått med seg at Conception var historie og sporet opp Khan – via bestemorens telefonnummer – for å invitere ham til å legge vokal på den ferdigskrevne plata Siége Perilous. I prosessen bidro Khan også som låtskriver med en bonuslåt for den japanske utgivelsen. Den vellykkede opplevelsen førte til at Khan ble med i bandet som fullverdig medlem.

I de drøyt ti årene Khan var medlem av bandet gjorde han seg sterkt bemerket som frontmann, og var også med på å skrive og produsere låtene. Han flyttet aldri til USA men forble boende i Norge under hele bandkarrieren. Livealbumet One Cold Winter's Night er spilt inn på Rockefeller i Oslo – og Youngblood reiste flere ganger til Norge for å skrive låter sammen med Khan. 

Khan fikk et mentalt sammenbrudd i forkant av en planlagt nordamerikaturné med Kamelot i 2010, og etter en tenkepause ble det i 2011 kjent at han var ute av bandet for godt.

 Pause fra musikkscenen 2010–2018 
På grunn av utbrenthet trakk Khan seg tilbake fra den profesjonelle musikkscenen i flere år. Religion var blitt viktig i livet hans, han hadde stiftet familie og tok seg jobb i frikirken. I nesten ti år var hans eneste opptredener i regi av lokale kirkearrangement, før han i 2018 slapp solo-singelen «For All», med et kristent budskap.

 Conception gjenforening 2018– 
Etter Khans singelutgivelse i 2018 ble det kjent at Conception var samlet igjen, og samme år kom de med EP-en My Dark Symphony. Bandet hadde da syslet med ny musikk siden ca 2015. I 2020 slapp de fullengderen State Of Deception, og har siden vært aktive med konserter og turneer i Norge, Europa og Amerika.

 Solokarriere 2025– 
Parallelt med Conceptions gjenforening har Khan jobbet med egen solokarriere, og deltatt som gjesteartist på en rekke innspillinger. Han holder solokonserter der han fremfører materiell fra Kamelot-perioden, i særdeleshet fra The Black Halo, – blant annet to show sammen med Edu Falaschi (Angra) i Brasil sommeren 2025 og en rekke konserter i Norge, Hellas, Spania, Brasil og USA planlagt for 2026.

Khan har også spilt akustiske konserter med Conception-materiale sammen med bandgrunnlegger og gitarist Tore Østby og cellisten Kjell Magne Robak. I september 2025 spilte de blant annet på Rock Hard Festival i Hellas og på Herr Nilsen i Oslo.

 Privatliv 
Roy Khan påbegynte flere studier, blant annet jus, lærer, psykologi og IT, men musikken ble for altoppslukende.

Han er personlig kristen og var i 2011–2016 ansatt som ungdomsarbeider i Moss Frikirke. Pr. 2019 hadde han fremdeles et engasjement for frikirken.  

Han er gift og har to sønner og en datter, født ca. 2007–2012.

 Diskografi 

 Solo 

 2018: «For All» – singel

 Med Conception 

 1991: The Last Sunset (CSF Records)
 1993: Parallel Minds (Noise Records)
 1995: In Your Multitude (Noise Records)
 1997: Flow (Noise Records)
 2018: My Dark Symphony – EP 
 2020: State Of Deception (Conception Sound Factory)

 Med Kamelot 

 1998: Siége Perilous (Noise Records)
 1999: The Fourth Legacy (Noise Records)
 2000: The Expedition (Noise Records)
 2001: Karma (Noise Records)
 2003: Epica (Noise Records)
 2005: The Black Halo (Steamhammer Records)
 2006: One Cold Winter's Night (Steamhammer Records)
 2007: Ghost Opera (Steamhammer Records)
 2010: Poetry For The Poisoned (Ear Music)

 Medvirker på 

 2008: Tobias Sammet's Avantasia: The Scarecrow – på låta «Twisted Mind» (Nuclear Blast)
 2021: Seven Spires: Gods Of Debauchery – på låta «This God Is Dead» (Frontiers Music SRL)
 2024: Athena XIX: Everflow Part 1: Frames Of Humanity (Reigning Phoenix Music)
 2025: Tobias Sammet's Avantasia: Here Be Dragons – på låta «Everybody's Here Until The End» (Napalm Records)

 Referanser 

 Eksterne lenker 

 Kamelots offisielle side 




Kategori:Norske sangere
Kategori:Kamelot-musikere
Kategori:Heavy metal-vokalister
Kategori:Personer fra Elverum kommune